EURÓPSKA KOMISIA V Bruseli5. 10. 2021 COM(2021) 625 final 2021/0319(NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Estónska {SWD(2021) 285 final}



2021/0319 (NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Estónska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 20, so zreteľom na návrh Európskej komisie, keďže: (1)Pandémia ochorenia COVID-19 má rušivý vplyv na hospodárstvo Estónska. V roku 2019 dosahovalo Estónsko hrubý domáci produkt (HDP) na obyvateľa na úrovni 67 % priemeru EÚ. Z prognózy Komisie z leta 2021 vyplýva, že reálny HDP Estónska v roku 2020 klesol o 2,9 %, ale v období 2020 – 2021 by mal kumulatívne vzrásť o 1,8 %. Medzi dlhodobejšie aspekty s vplyvom na strednodobú hospodársku výkonnosť patrí najmä starnutie obyvateľstva, regionálne a sociálne rozdiely, relatívne nízka produktivita zdrojov a vysoká intenzita emisií skleníkových plynov. (2)Rada 9. júla 2019 a 20. júla 2020 adresovala Estónsku odporúčania v kontexte európskeho semestra. Rada konkrétne odporučila Estónsku, aby zlepšilo primeranosť záchrannej sociálnej siete, a to rozšírením poskytovania dávok v nezamestnanosti a prístupu k cenovo dostupným a integrovaným sociálnym službám, a aby prijalo opatrenia na zníženie rozdielov v odmeňovaní žien a mužov, a to aj zlepšením transparentnosti v oblasti miezd. Takisto odporučila zlepšiť prístupnosť a odolnosť systému zdravotnej starostlivosti, a to aj riešením nedostatku zdravotníckych pracovníkov, posilnením primárnej starostlivosti a zabezpečením dodávok kritického zdravotníckeho materiálu. Ďalšie jej odporúčania sa týkali potreby riešiť nedostatok požadovaných zručností a podpory inovácií zlepšením kapacity systému vzdelávania a odbornej prípravy a jeho relevantnosti pre trh práce. Estónsku sa tiež odporučilo zamerať investície na zelenú a digitálnu transformáciu, najmä na digitalizáciu spoločností, výskum a inovácie vrátane podpory inovačnej kapacity malých a stredných podnikov, čistej a efektívnej výroby a využívania energie, efektívneho využívania zdrojov a udržateľnej dopravy, čo prispeje k postupnej dekarbonizácii hospodárstva. Rada ďalej odporučila zabezpečiť dostatočný prístup k financiám a zintenzívniť úsilie o zabezpečenie účinného dohľadu a presadzovania rámca boja proti praniu špinavých peňazí. Estónsku sa napokon v súvislosti s krízou spôsobenou ochorením COVID-19 odporúčalo, aby prijalo všetky potrebné opatrenia na účinné riešenie pandémie a posilnenie hospodárstva, a aby, keď to hospodárske podmienky umožnia, realizovalo fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa prijatia všetkých opatrení potrebných na účinné riešenie pandémie, udržanie hospodárstva a podporu následného oživenia je v plnej miere vykonané. Rada okrem toho konštatuje, že sa dosiahol značný pokrok v súvislosti s odporúčaniami zameranými na investície do prepojení energetických sietí. (3)V odporúčaní Rady o hospodárskej politike eurozóny sa členským štátom eurozóny odporúča, aby prijali opatrenia, a to aj prostredníctvom plánov obnovy a odolnosti, ktorými okrem iného zabezpečia nastavenie politiky, ktoré podporuje obnovu, a aby ďalej zlepšovali konvergenciu, odolnosť a udržateľný a inkluzívny rast. V odporúčaní Rady sa členským štátom eurozóny takisto odporúča posilňovať vnútroštátne inštitucionálne rámce, zabezpečiť makrofinančnú stabilitu, dobudovať hospodársku a menovú úniu a posilniť medzinárodnú úlohu eura. (4)V súlade s článkom 18 ods. 1 nariadenia (EÚ) 2021/241 Estónsko predložilo Komisii 18. júna svoj národný plán obnovy a odolnosti. Predloženiu plánu predchádzal proces konzultácií s miestnymi a regionálnymi orgánmi, sociálnymi partnermi, organizáciami občianskej spoločnosti, mládežníckymi organizáciami a ďalšími príslušnými zainteresovanými stranami, ktorý prebiehal v súlade s vnútroštátnym právnym rámcom. Zodpovednosť štátu za svoj plán obnovy a odolnosti je základom jeho úspešnej realizácie a trvalého vplyvu na vnútroštátnej úrovni, ako aj dôveryhodnosti na európskej úrovni. V zmysle článku 19 nariadenia (EÚ) 2021/241 Komisia posúdila relevantnosť, účinnosť, efektívnosť a koherentnosť plánu obnovy a odolnosti v súlade s usmerneniami pre posudzovanie stanovenými v prílohe V k uvedenému nariadeniu. (5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 (ďalej len „mechanizmus“) a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241. (6)Plnenie plánov obnovy a odolnosti členských štátov bude predstavovať koordinované úsilie zamerané na reformy a investície v rámci celej Únie. Vďaka koordinovanému a súbežnému vykonávaniu a vďaka realizácii cezhraničných a viacnárodných projektov sa tieto reformy a investície budú navzájom posilňovať a vytvoria pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch teda bude externalitou pochádzajúcou z iných členských štátov. Vyvážená reakcia prispievajúca k šiestim pilierom (7)V súlade s článkom 19 ods. 3 písm. a) nariadenia (EÚ) 2021/241 a kritériom obsiahnutým v oddiele 2.1 prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom obsiahnutým v článku 3 uvedeného nariadenia, pričom zohľadňuje osobitné výzvy, ktorým dotknutý členský štát čelí a jemu pridelené finančné prostriedky.

(8)Tento plán obnovy a odolnosti zahŕňa opatrenia, ktoré prispievajú ku všetkým šiestim pilierom, pričom každý z týchto šiestich komponentov predmetného plánu sa týka jedného alebo viacerých pilierov. Takýto prístup pomáha zabezpečiť komplexné zohľadnenie každého piliera koherentným spôsobom. Príspevok k prvému pilieru, ktorý je venovaný zelenej transformácii, sa opiera o opatrenia stimulujúce využívanie energie z obnoviteľných zdrojov, renováciu budov v záujme zlepšenia ich energetickej efektívnosti, ako aj lepšiu prepojenosť verejnej dopravy a stimulujúce zavádzanie ekologického vodíka a vo všeobecnosti podporujúce urýchlenie zelenej transformácie v podnikoch vrátane zručností potrebných na túto transformáciu. Očakáva sa, že investície a reformy zamerané na digitalizáciu verejného sektora a podnikov, ako aj na zlepšenie úrovne elektronických zručností prispejú k dosiahnutiu cieľa druhého piliera, ktorým je digitálna transformácia. (9)Očakáva sa, že plán obnovy a odolnosti prispeje k zlepšeniu makroekonomickej výkonnosti zmiernením hospodárskeho a sociálneho vplyvu krízy spôsobenej ochorením COVID-19 a zároveň podporí vývoznú konkurencieschopnosť, inovácie a podnikanie prostredníctvom digitálnych a zelených riešení, čím sa podporí inteligentný, udržateľný a inkluzívny rast, ktorý tvorí obsah tretieho piliera. Štvrtý pilier týkajúci sa sociálnej a územnej súdržnosti sa rieši zvýšením prístupnosti verejných služieb prostredníctvom digitalizácie, zlepšením internetového pripojenia najmä vo vidieckych oblastiach, cieľom čoho je zmenšenie digitálnej priepasti, zlepšením dopravnej prepojenosti, ako aj vytváraním udržateľných pracovných miest a zručností v rôznych častiach Estónska. (10)Plán obnovy a odolnosti zahŕňa opatrenia zamerané na posilnenie odolnosti vnútroštátneho systému zdravotnej starostlivosti, ako aj hospodárskej, sociálnej a inštitucionálnej odolnosti krajiny, ako sa to uvádza v piatom pilieri. Plán sa zameriava priamo na zlepšenie odolnosti a dostupnosti systému zdravotnej starostlivosti a zahŕňa opatrenia zamerané na zlepšenie prístupu k sociálnym službám v Estónsku. Šiesty pilier týkajúci sa politík pre ďalšiu generáciu je podporovaný opatreniami zameranými na pomoc mladým ľuďom pri vstupe na trh práce prostredníctvom dotácií na mzdy, príspevku na odbornú prípravu a štrukturálnych zmien v rámci systému vzdelávania a odbornej prípravy s cieľom posilniť zručnosti v oblasti informačných a komunikačných technológií a zvýšiť účasť a podiel žien na takejto odbornej príprave a vo všeobecnosti v tomto sektore. Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev (11)V súlade s článkom 19 ods. 3 písm. b) nariadenia (EÚ) 2021/241 a kritériom obsiahnutým v oddiele 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach adresovaných Estónsku vrátane ich fiškálnych aspektov, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti estónskeho plánu obnovy a odolnosti, a to bez ohľadu na skutočnosť, že Estónsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky Paktu stability a rastu. (12)Plán obnovy a odolnosti zahŕňa vzájomne sa posilňujúce reformy a investície, ktoré v rôznej miere prispievajú k riešeniu všetkých hospodárskych a sociálnych výziev uvedených v odporúčaniach pre konkrétnu krajinu, ktoré adresovala Estónsku Rada v rámci európskeho semestra v rokoch 2019 a 2020, resp. ich významnej podskupiny, najmä v oblastiach zelenej transformácie, ako je energetická efektívnosť a efektívne využívanie zdrojov, digitálnej transformácie, ako sú elektronické zručnosti a podpora digitalizácie spoločností, zdravotnej starostlivosti, ako je odolnosť a dostupnosť systému zdravotnej starostlivosti, sociálneho začlenenia, ako je prístup k cenovo dostupným a integrovaným službám v oblasti zdravotnej a sociálnej starostlivosti, a boja proti praniu špinavých peňazí, ako je posilnenie analytických kapacít v kontexte rámca na boj proti praniu špinavých peňazí. (13)Plán zahŕňa opatrenia na podporu investícií do zelenej a digitálnej transformácie podnikov, čím prispieva k plneniu súvisiacich odporúčaní pre danú krajinu. Patria medzi ne najmä rozvoj inovačných ekologických technológií, ako je ekologický vodík, ekologické a elektronické zručnosti na riešenie nedostatku požadovaných zručností a systémy finančnej podpory s cieľom pomôcť estónskym spoločnostiam, najmä malým a stredným podnikom, pokročiť v ich digitálnej a zelenej transformácii a zlepšiť prístup k financovaniu. Cieľom reforiem a investícií v oblasti energetiky je stimulovať využívanie energie z obnoviteľných zdrojov, zlepšiť energetickú efektívnosť budov a dekarbonizovať hospodárstvo prostredníctvom cieľov a opatrení na postupné vyradenie roponosnej bridlice. Očakáva sa, že opatrenia v oblasti dopravy by mali viesť k zníženiu emisií a stimulovaniu zavádzania udržateľných druhov dopravy. Súčasťou reforiem je rozvoj prepojenej a spoločnej mobility v regióne hlavného mesta Tallinn prostredníctvom spoločného systému verejnej dopravy a elektrifikácie železníc. Plán obnovy a odolnosti by podľa očakávaní takisto mal prispieť k rozvoju cezhraničného projektu Rail Baltic spájajúceho tri pobaltské krajiny a ich hlavné mestá s Poľskom a zvyškom Únie, a to prostredníctvom investícií do železníc, električkovej trate, cyklistických trás a chodníkov na stanice a multimodálny terminál projektu Rail Baltic. (14)Reformy a investície do posilňovania primárnej zdravotnej starostlivosti, riešenia nedostatku pracovnej sily v zdravotníctve, modernizácie správy elektronického zdravotníctva a zlepšenia zdravotníckej infraštruktúry vrátane výstavby severoestónskej fakultnej nemocnice by mali zvýšiť dostupnosť a odolnosť systému zdravotnej starostlivosti. Očakáva sa, že prístup k sociálnym službám sa zlepší opatreniami v oblasti dlhodobej starostlivosti, ako aj modernizáciou a zjednodušením systému podpory pre deti s vyššími potrebami starostlivosti a akčným plánom na integráciu sociálnych služieb a služieb zdravotnej starostlivosti. Opatrenia zamerané na zníženie rozdielu v odmeňovaní žien a mužov by mali prispieť k sociálnej súdržnosti. Očakáva sa, že investície do podpory mladých ľudí pri získavaní pracovných skúseností a zlepšovaní ich zručností prispejú k riešeniu nedostatku požadovaných zručností, ako aj k zmierneniu nezamestnanosti mladých ľudí. Predĺženie doby vyplácania dávok poistenia v nezamestnanosti o 60 dní v prípade nepriaznivých podmienok na trhu práce prispieva do určitej miery k posilneniu záchrannej sociálnej siete. K znižovaniu regionálnych rozdielov by mali prispieť aj reformy a investície v oblasti zdravotníctva, sociálnej a digitálnej oblasti. (15)Plán obnovy a odolnosti, ktorý dopĺňa nedávne opatrenia v oblasti boja proti praniu špinavých peňazí, zahŕňa opatrenie zamerané na zriadenie centra pre strategickú analýzu v rámci finančnej spravodajskej jednotky s cieľom umožniť rozsiahlejšiu operatívnu identifikáciu rizík v oblasti prania špinavých peňazí, ako aj reakciu na ne a predchádzanie týmto rizikám, čím sa prispeje k posilneniu rámca boja proti praniu špinavých peňazí. (16)Plán obnovy a odolnosti poskytuje základ pre ďalšie reformy v sociálnej a zdravotnej oblasti s cieľom riešiť nedostatok pracovnej sily v zdravotníctve, zlepšiť kvalitu a prístup k dlhodobej starostlivosti pre všetkých ľudí s potrebami v oblasti starostlivosti, rozšíriť poskytovanie dávok v nezamestnanosti a znížiť rozdiely v odmeňovaní žien a mužov, a to najmä zvýšením transparentnosti miezd. Opatrenia zahrnuté v tomto pláne na riešenie dekarbonizácie hospodárstva sa týkajú najmä investícií. Pokiaľ ide o reformy, očakáva sa, že konkrétne opatrenia na postupné vyradenie roponosnej bridlice sa stanovia v národnom pláne rozvoja odvetvia energetiky až na konci roka 2025. Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti (17)V súlade s článkom 19 ods. 3 písm. c) nariadenia (EÚ) 2021/241 a kritériom obsiahnutým v oddiele 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Estónska, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie. (18)Simulácie útvarov Komisie ukazujú, že plán obnovy a odolnosti má spolu s ostatnými opatreniami Nástroja Európskej únie na obnovu potenciál do roku 2026 zvýšiť HDP Estónska o 0,9 % až 1,3 %, do čoho nie je zahrnutý možný pozitívny vplyv štrukturálnych reforiem, ktorý môže byť značný. (19)Očakáva sa, že reformy a investície do energie z obnoviteľných zdrojov, udržateľnej mobility a ďalšej digitalizácie verejných služieb posilnia udržateľný rast a zamestnanosť v strednodobom až dlhodobom horizonte. Opatrenia zamerané na rozvoj ekologických technológií, podporu energetickej efektívnosti a dekarbonizácie priemyslu vrátane zavádzania nových technológií, ako je ekologický vodík, by mali prispievať k dekarbonizácii, a tým aj k odolnosti hospodárstva. (20)Očakáva sa, že opatreniami na podporu zelenej a digitálnej transformácie sa zvýšia podnikateľské inovácie a výskum a vývoj, čím sa vytvoria príležitosti na zvýšenie produktivity, hospodárskej konkurencieschopnosti a tvorby pracovných miest, a zároveň sa prispeje k dosiahnutiu štrukturálnych zmien v hospodárstve a položia sa základy pre väčšiu odolnosť, a to v súlade s aktualizovanou európskou priemyselnou stratégiou. Očakávaná modernizácia hospodárskej štruktúry by sa mala podporiť opatreniami na podporu zelených a elektronických zručností s cieľom zlepšiť úroveň zručností pracovnej sily a riešiť dlhodobú výzvu Estónska, pokiaľ ide o nesúlad medzi ponúkanými a požadovanými zručnosťami. Plán obnovy a odolnosti zahŕňa podporu budovania širokopásmových sietí s vysokou kapacitou, od ktorej sa očakáva, že prispeje k preklenutiu digitálnej priepasti medzi vidieckymi a mestskými oblasťami. Investície stimulujúce udržateľné spôsoby dopravy spolu so zlepšenými digitálnymi prepojeniami sú zamerané na rozvoj sociálnej a územnej súdržnosti. (21)Plán obnovy a odolnosti zahŕňa opatrenia na riešenie príslušných výziev v oblasti zamestnanosti, sociálnych vecí a zdravia a očakáva sa, že prispeje k vykonávaniu Európskeho piliera sociálnych práv. Opatrenia na posilnenie primárnej zdravotnej starostlivosti, zvýšenie počtu pracovných síl v zdravotníctve, zlepšenie zdravotníckej infraštruktúry a systému elektronického zdravotníctva sú zamerané na zlepšenie prístupu k zdravotnej starostlivosti, čím pomáhajú riešiť dlhodobú výzvu neuspokojených potrieb v oblasti zdravotnej starostlivosti. Opatrenia zamerané na zamestnanosť mladých ľudí sú zamerané na podporu mladých ľudí pri získavaní pracovných skúseností, zlepšovaní ich zručností a zvyšovaní rastového potenciálu krajiny. V dôsledku týchto opatrení sa očakáva zlepšenie odolnosti estónskeho sociálneho a zdravotného systému. Zásada „výrazne nenarušiť“ (22)V súlade s článkom 19 ods. 3 písm. d) nariadenia (EÚ) 2021/241 a kritériom obsiahnutým v oddiele 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele (hodnotenie A) v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). (23)Plán obnovy a odolnosti zahŕňa systematické posudzovanie každého opatrenia na základe technického usmernenia Európskej komisie k zásade „výrazne nenarušiť“ (2021/C 58/01). Poskytnuté informácie podporujú posúdenie, že opatrenia sú v súlade so zásadou „výrazne nenarušiť“, napríklad tým, že ozrejmujú, ako by sa pri stavebných projektoch mali zohľadňovať aspekty obehového hospodárstva. (24)V prípade niektorých opatrení, pri ktorých sú potrebné výzvy na predkladanie projektov alebo výzvy na vyjadrenie záujmu pre výber konkrétnych projektov v budúcnosti alebo opatrení stanovujúcich finančné nástroje, ako je Zelený fond, by zásada „výrazne nenarušiť“ mala byť dodržaná tým, že sa zabezpečuje, najmä prostredníctvom vhodných míľnikov spojených s týmito opatreniami, aby referenčný rámec výziev na predkladanie projektov alebo výziev na vyjadrenie záujmu zabránil výberu činností, ktoré by mohli výrazne narušiť plnenie environmentálnych cieľov.

Príspevok k zelenej transformácii vrátane biodiverzity (25)V súlade s článkom 19 ods. 3 písm. e) nariadenia (EÚ) 2021/241 a kritériom obsiahnutým v oddiele 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu cieľov v oblasti klímy pripadá suma, ktorá predstavuje 41,5 % celkových prostriedkov pridelených na plán obnovy a odolnosti, vypočítaná podľa metodiky uvedenej v prílohe VI k uvedenému nariadeniu. V súlade s článkom 17 tohto nariadenia je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030. (26)Príspevok estónskeho plánu obnovy a odolnosti k zelenej transformácii je založený na troch pilieroch: zelená transformácia v podnikoch, udržateľná energetika a energetická efektívnosť a udržateľná doprava. Dekarbonizácia hospodárstva je pre Estónsko kľúčovou výzvou a plán obnovy a odolnosti zaväzuje krajinu na jasné smerovanie s cieľmi a opatreniami na postupné vyraďovanie roponosnej bridlice v energetickom sektore, ktoré sa stanovia v národnom pláne rozvoja odvetvia energetiky. Plán obnovy a odolnosti stimuluje využívanie energie z obnoviteľných zdrojov odstraňovaním administratívnych prekážok, posilňovaním siete a uľahčovaním pripojenia do nej, ako aj pilotným zavádzaním riešení uskladňovania energie. Mal by prispieť aj k zavedeniu technológií ekologického vodíka v rámci celého hodnotového reťazca – od výroby po spotrebu. Väčšia udržateľnosť dopravy by sa mala dosiahnuť vytvorením nových spojení medzi rôznymi spôsobmi udržateľnej dopravy so zameraním na železničnú dopravu a aktívnymi druhmi dopravy, ako je cyklistika. Zelená transformácia v podnikateľskom sektore by sa mala podporiť rozvojom ekologických technológií, zvýšenými nízkouhlíkovými a klimaticky neutrálnymi výskumnými a inovačnými kapacitami a efektívnym využívaním zdrojov, podporou modernizácie a zmien v obchodných modeloch vo výrobných spoločnostiach, ako aj zlepšením zručností súvisiacich so zelenou transformáciou. Plán obnovy a odolnosti je postavený na kvalitnom obchodnom modeli obehového hospodárstva. Tento plán neobsahuje žiadne opatrenia, ktorých cieľom je biodiverzita. Niektoré opatrenia na zmiernenie zmeny klímy však môžu byť prospešné aj pre zachovanie biodiverzity, keďže zmena klímy je jednou z hlavných hrozieb pre biodiverzitu. (27)Plán obnovy a odolnosti podporuje ciele Estónska v oblasti dekarbonizácie a transformácie energetiky stanovené v národnom energetickom a klimatickom pláne na rok 2030, ako aj na rok 2050. Opatrenia obsiahnuté v tomto pláne by mali podporovať dosiahnutie podielu energie z obnoviteľných zdrojov na hrubej konečnej energetickej spotrebe vo výške 42 %, čo je cieľ EÚ pre Estónsko do roku 2030. Tento cieľ by mali Estónsku pomôcť dosiahnuť investície do elektrizačnej sústavy a skladovania elektrickej energie. Okrem toho sa v rámci estónskeho plánu obnovy a odolnosti podporujú obnovy budov prinajmenšom do strednej hĺbky, ktoré predstavujú úspory primárnej energie vo výške aspoň 30 %, čo by malo prispieť k cieľom Estónska v oblasti energetickej efektívnosti do roku 2030 a k dlhodobej stratégii obnovy. Opatrenia týkajúce sa udržateľnej dopravy by mali podporovať znižovanie znečistenia z vozových parkov osobných automobilov, a tým zlepšiť kvalitu ovzdušia, ako aj stimulovať zavádzanie udržateľných druhov dopravy, ako je napr. železničná doprava. Príspevok k digitálnej transformácii (28)V súlade s článkom 19 ods. 3 písm. f) nariadenia (EÚ) 2021/241 a kritériom obsiahnutým v oddiele 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) prispievajú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 21,5 % celkových prostriedkov pridelených na uvedený plán, vypočítaná podľa metodiky uvedenej v prílohe VII k uvedenému nariadeniu. (29)Príspevok plánu obnovy a odolnosti k digitálnej transformácii sa zameriava najmä na dve priority: digitálnu transformáciu podnikov a ďalšiu modernizáciu verejných služieb. S cieľom pomôcť spoločnostiam zo všetkých sektorov, najmä malým a stredným podnikom, využiť príležitosti, ktoré ponúkajú digitálne technológie, plán obnovy a odolnosti zahŕňa vytvorenie investičného systému, ktorý by mal spoločnostiam poskytovať finančnú podporu v rôznych aspektoch digitálnej transformácie, od výskumu a vývoja a vypracúvania stratégií až po využívanie technológií. Tieto investície dopĺňajú dve opatrenia zamerané na digitálnu transformáciu dvoch špecifických odvetví – stavebníctva a cestnej nákladnej dopravy, v ktorých sa potenciál digitálnych technológií zatiaľ nevyužíval dostatočne. Plán obnovy a odolnosti sa okrem toho zaoberá kľúčovou otázkou elektronických zručností prostredníctvom zvyšovania informovanosti manažérov malých a stredných podnikov a podpory zvyšovania úrovne zručností a rekvalifikácie špecialistov v oblasti informačných a komunikačných technológií. (30)Vychádza z postavenia Estónska ako priekopníka v digitalizácii verejných služieb a obsahuje súbor opatrení zameraných na poskytnutie nového impulzu digitálnej transformácii verejnej správy. Navrhované reformy a investície zahŕňajú migráciu časti vládnych informačných systémov na bezpečný cloud systém, vývoj nových digitálnych riešení zabezpečujúcich zjednodušené a efektívnejšie poskytovanie verejných služieb občanom aj podnikom, ako aj reorganizáciu riadenia informačných systémov a údajov vo vlastníctve verejných inštitúcií. Očakáva sa, že aj investícia na podporu zavádzania širokopásmových sietí s veľmi vysokou kapacitou v oblastiach zlyhania trhu zníži digitálnu priepasť a zabezpečí, aby všetci občania mohli využiť predpokladaný pokrok pri poskytovaní digitálnych verejných služieb v Estónsku. Trvalý vplyv (31)V súlade s článkom 19 ods. 3 písm. g) nariadenia (EÚ) 2021/241 a kritériom obsiahnutým v oddiele 2.7 prílohy V k nemu sa očakáva, že plán obnovy a odolnosti bude mať na Estónsko do značnej miery (hodnotenie A) trvalý vplyv. (32)Očakáva sa, že realizácia plánovaných reforiem povedie k štrukturálnym zmenám. Podľa týchto očakávaní by najmä reformy zamerané na podporu zelenej a digitálnej transformácie mali mať pozitívny vplyv na potenciál rastu a hospodársku transformáciu prostredníctvom zlepšenia efektívnosti, tvorby pracovných miest a rastu produktivity. Plán obnovy a odolnosti zahŕňa reformy zamerané na podporu energetickej efektívnosti a zníženie regulačných prekážok pre investície do obnoviteľných zdrojov energie, od ktorých sa očakáva, že zlepšia fungovanie trhu dostatočne na to, aby v tejto oblasti došlo k zapojeniu súkromných investícií. Očakáva sa, že reformy zamerané na digitálne verejné služby prispejú k ďalšiemu zlepšeniu efektívnosti verejnej správy a budú prínosom pre občanov aj podniky. Očakáva sa, že reformy zamerané na podporu rozvoja elektronických zručností budú mať trvalý vplyv na zníženie nedostatku zručností, ktorému čelia estónske spoločnosti. Očakáva sa, že ďalšími opatreniami zameranými na znižovanie rozdielov v odmeňovaní žien a mužov sa zlepší rodová rovnosť a hospodársky rast. (33)Opatrenia súvisiace so zdravím by takisto podľa očakávaní mali priniesť pozitívne štrukturálne zmeny v politikách alebo inštitúciách. Očakáva sa najmä, že reformy zdravotníctva zlepšia dostupnosť a kvalitu služieb zdravotnej starostlivosti a znížia regionálne rozdiely v poskytovaní služieb, čo prispeje k lepším zdravotným výsledkom. (34)Štrukturálne zmeny sa očakávajú aj v dôsledku realizácie plánovaných investícií, najmä v dôsledku ich očakávaného pozitívneho vplyvu na konkurencieschopnosť. Je predpoklad, že investície zamerané na zavádzanie digitálnych riešení v odvetví stavebníctva a cestnej nákladnej dopravy by mali mať trvalý vplyv. Investície do zavádzania širokopásmových sietí s veľmi vysokou kapacitou v oblastiach, v ktorých zlyháva trh, by mali pomôcť zmenšiť digitálnu priepasť medzi mestskými a vidieckymi oblasťami. Očakáva sa, že aj investície do dopravnej infraštruktúry, ako sú železničné a električkové trate, vlaková stanica a cyklistické trasy, budú mať trvalý vplyv na mobilitu uľahčením presunov medzi rôznymi spôsobmi udržateľnej dopravy. (35)Trvalý vplyv plánu obnovy a odolnosti sa môže posilniť aj synergiami medzi týmto plánom a inými programami vrátane programov financovaných z fondov politiky súdržnosti, a to najmä vecným riešením hlboko zakorenených územných výziev a podporou vyváženého rozvoja. Monitorovanie a realizácia (36)V súlade s článkom 19 ods. 3 písm. h) nariadenia (EÚ) 2021/241 a kritériom obsiahnutým v oddiele 2.8 prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a realizácie plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov. (37)V pláne obnovy a odolnosti sa uvádza administratívna organizácia jeho vykonávania v súlade s procesom zavedeným v súvislosti s riadením štrukturálnych fondov. V pláne sa poskytuje prehľad plánovaných mechanizmov monitorovania a podávania správ a určujú sa aktéri, ich úlohy a zodpovednosť. Funkciu riadiaceho a koordinačného orgánu plní Štátne centrum spoločných služieb. Toto centrum a ministerstvo financií sú ústrednými útvarmi zodpovednými za koordináciu, monitorovanie a hodnotenie, zatiaľ čo príslušné ministerstvá sú poverené vykonávaním a monitorovaním reforiem a investícií v ich príslušných oblastiach pôsobnosti. (38)Míľniky a ciele spojené s reformnými a investičnými opatreniami zahrnutými do plánu obnovy a odolnosti sú jasné a realistické a navrhované ukazovatele pre tieto míľniky a ciele sú relevantné, prijateľné a spoľahlivé. Opatrenia zahrnuté v pláne obnovy a odolnosti sú podporované míľnikmi a cieľmi rozloženými na celé obdobie vykonávania, aj keď vykonávanie viacerých projektov, vrátane najväčších investícií, je plánované až na rok 2026. Míľniky a ciele sú relevantné aj pre už dokončené opatrenia, ktoré sú oprávnené podľa článku 17 ods. 2 nariadenia (EÚ) 2021/241. Na odôvodnenie žiadosti o vyplatenie sa vyžaduje uspokojivé plnenie týchto míľnikov a cieľov v priebehu času. (39)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. O technickú podporu možno žiadať v rámci Nástroja technickej podpory zriadeného nariadením Európskeho parlamentu a Rady (EÚ) 2021/240 na pomoc členským štátom pri vykonávaní ich plánov obnovy a odolnosti. Výpočet nákladov

(40)V súlade s článkom 19 ods. 3 písm. i) nariadenia (EÚ) 2021/241 a kritériom obsiahnutým v oddiele 2.9 prílohy V k nemu je uvedené odôvodnenie výšky odhadovaných celkových nákladov na plán obnovy a odolnosti do strednej miery (hodnotenie B) primerané a realistické, je v súlade so zásadou nákladovej efektívnosti a zodpovedá očakávanému vnútroštátnemu hospodárskemu a sociálnemu vplyvu. (41)Estónsko poskytlo individuálne odhady nákladov na všetky investície, ktoré sú zahrnuté v pláne obnovy a odolnosti. Odhady nákladov overilo oddelenie riadenia grantov odboru rozvoja podpory Štátneho centra spoločných služieb, ktoré je interným vládnym orgánom. Rozpis nákladov je celkovo podrobný a dostatočne odôvodnený. Finančné schémy zahrnuté do plánu obnovy a odolnosti sa považujú za primerané veľkosti príslušných odvetví v Estónsku a náklady na ne sa považujú za primerané a realistické. V prípade ostatných opatrení sa poskytujú porovnania s minulými investíciami podobného charakteru. Z posúdenia odhadov nákladov a sprievodnej dokumentácie vyplýva, že väčšina nákladov je opodstatnená a primeraná. Navrhované sumy financovania boli považované za primerané, avšak v niektorých prípadoch značne vyššie, ak sa porovnajú s predchádzajúcimi skúsenosťami alebo porovnateľnými projektmi. Z tohto dôvodu sa poskytnuté odôvodnenia považujú za realistické len do strednej miery. Na záver možno konštatovať, že odhadované celkové náklady na plán obnovy a odolnosti sú v súlade so zásadou nákladovej efektívnosti a zodpovedajú očakávanému vnútroštátnemu hospodárskemu a sociálnemu vplyvu. Ochrana finančných záujmov Únie (42)V súlade s článkom 19 ods. 3 písm. j) nariadenia (EÚ) 2021/241 a kritériom obsiahnutým v oddiele 2.10 prílohy V k nemu sú opatrenia navrhované v pláne obnovy a odolnosti a ďalšie opatrenia obsiahnuté v tomto rozhodnutí primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že tieto opatrenia účinne zabránia dvojitému financovaniu na základe uvedeného nariadenia a z iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom Únie vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu rozpočtu Únie v súlade s nariadením Európskeho parlamentu a Rady (EÚ, Euratom) 2020/2092. (43)Kontrolný systém a opatrenia navrhnuté v estónskom pláne obnovy a odolnosti sú založené na pevných procesoch a štruktúrach používaných v existujúcom vnútroštátnom rámci na vykonávanie štrukturálnych fondov. V tomto pláne obnovy a odolnosti sú jasne identifikovaní aktéri, ich úlohy a zodpovednosť za vykonávanie úloh vnútornej kontroly. Systém kontroly a iné relevantné opatrenia vrátane zberu a sprístupňovania všetkých štandardizovaných kategórií údajov stanovených v článku 22 ods. 2 písm. d) nariadenia (EÚ) 2021/241 sú primerané, pokiaľ ide o predchádzanie korupcii, podvodom a konfliktom záujmov, ich odhaľovanie a nápravu pri využívaní finančných prostriedkov a pokiaľ ide o zabraňovanie dvojitému financovaniu na základe nariadenia (EÚ) 2021/241 a z iných programov Únie. (44)V pláne obnovy a odolnosti sa predpokladá, že všetky inštitúcie zapojené do vykonávania tohto plánu by mali používať existujúci integrovaný informačný systém, konkrétne prevádzkový systém štrukturálnych fondov, v ktorom by sa mali zaznamenať všetky projekty tohto plánu. Informácie súvisiace s každým projektom, ako sú napr. údaje žiadateľa, všeobecné údaje o projekte, cieľ, rozpočet, zdroje financovania, priebežné a konečné míľniky a ciele, informácie o vykonávaní, platbách, postupoch v prípade nesúladu, by sa mali uchovávať v prevádzkovom systéme štrukturálnych fondov. Mali by sa v ňom zaznamenávať aj všetky audity projektov a systémov riadenia a kontroly, pričom tento systém by mal podporovať vedenie audítorských záznamov a podávanie správ podľa nariadenia (EÚ) 2021/241 o jednotlivých opatreniach, míľnikoch a cieľoch. (45)Administratívne kapacity ústredných útvarov poverených vykonávaním a koordináciou plánu obnovy a odolnosti, konkrétne ministerstva financií a Štátneho centra spoločných služieb, ako aj zapojených odvetvových ministerstiev, sú primerané na plnenie plánovaných funkcií a úloh týchto útvarov. Je potrebné zahrnúť míľnik, pokiaľ ide o prijatie právneho predpisu, a to ešte pred prvou žiadosťou o platbu, ktorým sa stanovuje právny mandát rôznych orgánov zapojených do vykonávania nariadenia (EÚ) 2021/241. Koherentnosť plánu obnovy a odolnosti (46)V súlade s článkom 19 ods. 3 písm. k) nariadenia (EÚ) 2021/241 a kritériom obsiahnutým v oddiele 2.11 prílohy V k nemu plán obnovy a odolnosti zahŕňa do strednej miery (hodnotenie B) opatrenia na vykonávanie reforiem a verejných investičných projektov, ktoré predstavujú súdržné činnosti. (47)Plán obnovy a odolnosti vykazuje súdržnosť v rámci každého komponentu a preukazuje tematické prepojenia a synergie medzi rôznymi komponentmi, a to najmä pokiaľ ide o tie, ktoré súvisia s digitálnou a zelenou transformáciou. V niektorých oblastiach sa však súdržnosť nedosiahne v plnej miere. Hoci plán obnovy a odolnosti zahŕňa značné investície na podporu zelenej a digitálnej transformácie a posilnenie hospodárskeho rastu, viac reforiem na rozvoj záchrannej sociálnej siete, najmä rozšírenie okruhu oprávnených na dávky poistenia v nezamestnanosti, by mohlo prispieť k zmierneniu možných nepriaznivých účinkov na určité skupiny. Významné investície do zdravotníckej infraštruktúry mohli byť sprevádzané opatreniami vedúcimi k masívnejšiemu zvýšeniu počtu pracovných síl v zdravotníctve v záujme riešenia problému chýbajúcich pracovníkov. Predpokladá sa, že dlhodobá starostlivosť bude riešená viacerými opatreniami, ale súdržnosť a vzájomné prepojenie medzi týmito opatreniami by sa mohli lepšie zabezpečiť širšími reformami na zlepšenie prístupu k dlhodobej starostlivosti a jej kvality. Opatrenia zahrnuté do plánu obnovy a odolnosti zamerané na dekarbonizáciu hospodárstva prevažne súvisia s investíciami, pričom konkrétne opatrenia na postupné vyradenie roponosnej bridlice by mali byť podľa očakávaní stanovené v národnom pláne rozvoja odvetvia energetiky až na konci roka 2025, kým širšie reformy, ako je zelená daň, sa neplánujú. Celkovo je plán obnovy a odolnosti silnejší v oblasti investícií než v oblasti reforiem. Rovnosť (48)Plán obnovy a odolnosti obsahuje opatrenia, ktoré by podľa očakávaní mali Estónsku pomôcť v riešení výziev, ktoré súvisia s rodovou rovnosťou a rovnosťou príležitostí, medzi ktoré patria napr. opatrenia, ktorých priamym a nepriamym cieľom je znížiť rozdiel v odmeňovaní žien a mužov a riešiť potreby osôb so zdravotným postihnutím, ako je napríklad zlepšenie prístupnosti prostredia na život. Očakáva sa, že opatrenie zamerané na elektronické zručnosti by malo prispieť k zvýšeniu počtu žien v oblasti informačných a komunikačných technológií, a tak riešiť rodovú segregáciu na trhu práce. Investícia na podporu zamestnanosti mladých ľudí by mala pomôcť mladým ľuďom dostať sa do zamestnania, a tým prispieť k ich sociálnej inklúzii. Reformy a investície zahrnuté do plánu obnovy a odolnosti by mali znížiť existujúce sociálne, hospodárske a územné rozdiely. Tento plán odkazuje na legislatívne a politické iniciatívy, od ktorých sa očakáva, že budú dopĺňať reformy a investície do neho zahrnuté. Vlastné posúdenie bezpečnosti (49)Estónsko neposkytlo vlastné posúdenie bezpečnosti podľa článku 18 ods. 4 písm. g) nariadenia (EÚ) 2021/241, keďže ho v tomto prípade nepovažovalo za príslušné. Cezhraničné a viacnárodné projekty (50)Plán obnovy a odolnosti zahŕňa výstavbu terminálu Rail Baltic Tallinn, východiskového bodu Rail Baltic – cezhraničného projektu, ktorý má spojiť tri pobaltské krajiny a ich hlavné mestá s Poľskom a zvyškom Únie. V kontexte vykonávania opatrenia zameraného na vytvorenie virtuálneho asistenta pre prístup k digitálnym verejným službám sa plánuje spolupráca s Fínskom. Konzultačný proces (51)V rámci prípravy plánu obnovy a odolnosti Estónsko uskutočnilo konzultačný proces, do ktorého boli zapojené kľúčové zainteresované strany a široká verejnosť. Počas prípravy plánu obnovy a odolnosti sa v decembri 2020 a v apríli 2021 zorganizovali dve kolá seminárov so zainteresovanými stranami. Tieto semináre boli tematicky zamerané na rôzne skupiny zainteresovaných strán, a to konkrétne na miestne a regionálne orgány, sociálnych partnerov, organizácie občianskej spoločnosti, mládežnícke organizácie a na ďalšie príslušné zainteresované strany. Verejná konzultácia o úplnom návrhu plánu obnovy a odolnosti sa uskutočnila v máji 2021. (52)Estónsko plánuje v rámci vykonávania opatrení stanovených v pláne obnovy a odolnosti zohľadniť vstupy, ktoré sa počas konzultačného procesu získali od zainteresovaných strán. Do realizácie reforiem zahrnutých do plánu obnovy a odolnosti je nevyhnutné zapojiť všetky miestne orgány a zainteresované strany vrátane sociálnych partnerov, aby príslušní aktéri prijali zodpovednosť za plán. Kladné posúdenie